Un accident rutier cu trei autoturisme implicate s-a produs duminică după-amiază, pe DN1, în Băicoi, pe sensul de mers spre Brașov.
Potrivit informațiilor transmise de IPJ Prahova, din primele verificări a reieșit faptul că un bărbat de 52 de ani, în timp ce conducea un autoturism ar fi intrat în coliziune cu un alt autoturism condus de un alt bărbat de 53 de ani, iar acesta, ulterior a fost proiectat într-un alt autoturism condus de un bărbat de 36 de ani.
Cauza producerii accidentului a fost neasiguare la schimbarea direcției de mers.
Conducătorii auto au fost testați cu aparatul etilotest, valoarea indicată fiind de 0,00 mg/l alcool pur în aerul expirat.
În zona producerii accidentului traficul rutier este dirijat de către polițiștii rutieri.
Potrivit ISU Prahova, accidentul rutier s-a produs în Băicoi, pe DN1, sensul de mers catre Brașov, cu 3 autoturisme implicate, 19 ocupanți, fără persoane încarcerate.
Intervine Garda de Intervenție Băicoi cu o autospecială de stingere, un echipaj SMURD și, în sprijin, se deplasează ambulanța de terapie intensivă mobilă.
Dintre ocupanți, 11 sunt minori, au fost evaluați și nu prezintă probleme medicale.
O singură persoană prezintă un traumatism toracic, o femeie în vârstă de 52 de ani, care este transportată la Spitalul de Urgență Ploiești de către ambulanță.
Polițiștii fac cercetări pentru a stabili cauzele producerii accidentului.